《荆渚书怀》
宋代·赵汝鐩

明镜明於月，白发白於雪。
月照雪转添，使人心断绝。
连年事行役，曾不须臾歇。
陟冈脚双茧，凌湖舟一叶。
五觌君山面，洪涛涨天阔。
重倚南楼栏，远雁逐云灭。
西风落破帽，龙山酬九节。
摇鞭荆门去，蒙泉弄清洁。
游观固不恶，奔走计则拙。
眠指几千里，意者遂休辙。
困翮堕渚宫，因循入羁紲。
天涯寒苦早，袖穿手龟裂。
村沽酒力薄，连釂耳方热。
矫首飞白云，杳杳望吴越。
儒冠信误身，铸尽六州铁。

作者简介：赵汝鐩（1172-1246），字明翁，号野谷，袁州（今江西宜春）人。宋太宗八世孙。宁宗嘉泰二年进士。祖父不倦，官少师；父善坚，户部尚书，娶忠文公孙女，家世显赫。理宗绍定二年(1229年)改知郴州，两次击退敌贼侵扰，俘获甚众。四年(1231年)，转为荆湖南路提点刑狱，又改湖南宪漕，广南东路转运使，知安吉州，江东提刑，以刑部郎官召。理宗淳祐五年(1245年)，出知温州，“以劳属疾”，次年六月辛未卒于任，年七十五岁，积阶中大夫，食邑三百户。八年(1248年)归葬袁州故里。赵汝鐩作为江湖诗派之一员，有《野谷诗稿》传世，存诗近三百首，于时颇负盛名。